钦定古今图书集成/明伦汇编/官常典/第634卷 > 赫连子悦
## 钦定古今图书集成/明伦汇编/官常典/第634卷 > 赫连子悦

按《北齐书》本传：“子悦，字士欣，勃勃之后也。高祖起义，
侯景为刺史。景本尔朱心腹，子悦劝景起义，景从之，
除林虑守。世宗往晋阳，路由是郡，因问所不便，子悦
答云：‘临水、武安二县，去郡遥远，山岭重叠，车步艰难。
若东属魏郡，则地平路近’。世宗笑曰：‘卿徒知便民，不
觉损干’。子悦答云：‘所言因民疾苦，不敢以私润负公
心’。”世宗云：“卿能如此，甚善甚善。”仍敕依事施行。在郡
满，更征为临漳令。后除郑州刺史。于时新经河清大
水，民多逃散，子悦亲加恤隐，户口益增，治为天下之
最。入为都官尚书。郑州民八百馀请立碑颂德，有诏
许焉。后以本官兼吏部。